Source: https://www.aktuality.sk/clanok/774496/zostanu-na-slobode-byvalu-sudkynu-maruniakovu-z-kocnerovej-threemy-a-podnikatela-caka-sud/
Timestamp: 2020-07-16 17:45:19+00:00
Document Index: 346171

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Ďalšia sudkyňa z Kočnerovej Threemy sľubuje, že prehovorí. Najvyšší súd ju nevzal do väzby | Aktuality.sk
akt. 19.03.2020 16:31
Ďalšia sudkyňa z Kočnerovej Threemy sľubuje, že prehovorí. Najvyšší súd ju nevzal do väzby
Najvyšší súd dnes rozhodol o odvolaní prokurátorky proti tomu, že sudca Špecializovaného trestného súdu nevzal do väzby zadržaných z razie Búrka: Zuzanu Maruniakovú a podnikateľa Ladislava Mojžiša.
Niekoľko minút po tretej popoludní vyšla Zuzana Maruniaková z budovy Najvyššieho súdu a nasadla do auta. Znamená to, že Najvyšší súd sa priklonil k názoru Špecializovaného trestného súdu a dnes už bývalú sudkyňu do väzby nezobral.
„Podľa názoru súdu neexistujú dôvody väzby an iu obvinenej Maruniakovej, ani u obvineného Mojžiša. Maruniaková dala vyjadrenie Najvyššiemu súdu. Ja som toho názoru, že v rámci toho vyjadrenia sa nepriznala k spáchaniu trestného činu.
Ale je ochotná spolupracovať, nevieme v akom rozsahu, po jej výsluchu to vyhodnotíme," zhodnotila prokurátorka Úradu špeciálnej prokuratúry Valéria Simonová, ktorá prípad dozoruje.
Prokurátorka: „Búrka neskončila"
Zuzana Maruniaková sa pred súdom mala tváriť tak, že bola pod tlakom, keď rozhodovala v prospech Kočnera. Prokurátorka o tejto verzii nie je presvedčená.
„Búrka neskončila, nádejam sa, že to skončí pozitívne a že bude podaná obžaloba. Ale časovo to bude dlhé," povedala Simonová k akcii Búrka, pri ktorej obvinili celý rad sudcov aj podnikateľov.
Hovorkyňa Najvyššieho súdu Alexandra Važanová potvrdila, že senát zamietol sťažnosť prokurátorky ako nedôvodnú aj v prípade Maruniakovej a aj v prípade podnikateľa Ladislava Mojžiša.
„Senát sa stotožnil so závermi sudcu pre prípravné konanie a zhodne dospel k záveru, že dôvody väzby, v tomto štádiu konania, vo vzťahu k ani jednému z týchto obvinených nie sú dané," informovala Važanová.
Mojžiš si verdikt nevypočul osobne, zo zdravotných dôvodov sa dnešného rozhodovania nezúčastnil.
Video: Sudkyňa Maruniaková prichádza na pojednávanie.
Aktualizované o 14:04
Dvojica, o ktorej najbližšej budúcnosti dnes rozhodne Najvyšsí súd, patrí medzi 18 zadržaných počas nedávnej razie tímu Hmla. Ten vyšetruje podozrenia, ktoré vyplývajú z Kočnerovej Threemy, získanej počas vyšetrovania vraždy novinára Jána Kuciaka a jeho snúbenice Martiny Kušnírovej.
Pred tímom Hmla sa už rozrozprával bývalý Kočnerov lokaj a niekdajší podpredseda Okresného súdu Bratislava I Vladimír Sklenka. Práve on policajtom opísal detaily, ako malo dochádzať k rôznym manipuláciám na súdoch a aké sumy úplatkov za to údajne lietali.
Dnešné verejné zasadnutie bude napokon za zavretými dverami, Najvyšší súd vylúčil verejnosť pre pandémiu koronavírusu. V kauze je hlavnou obvinenou bývalá štátna tajomníčka Monika Jankovská. Z prípadu sa pre zaujatosť nechala vylúčiť sudkyňa Ivetta Macejková.
Na súd prišla aj Miriam Repáková, hoci prokurátorka stiahla svoju žiadosť proti jej nevzatí do väzby. Podnikateľ Ladislav Mojžiš neprišiel, zrejme tu má len advokáta.
Video: Sudkyňa Repáková odišla zo súdu.
Zmenka dobehla Maruniakovú
Bývalá sudkyňa Zuzana Maruniaková je hlavnou postavou súdneho sporu, v ktorom priklepla mafiánovi Marianovi Kočnerovi za zrejme sfalšovanú zmenku 8,5 milióna eur. Kočner sa pokúšal cez zmenky vytiahnuť z TV Markíza celkovo takmer 70 miliónov eur.
Maruniaková riešila na zmenkovom súde v bratislavskej Petržalke jednu žalobu firmy Správa a inkaso zmeniek na bývalého riaditeľa TV Markíza Pavla Ruska, ako aj televíziu samotnú. Zmenka mala podľa verzie Kočnera s Ruskom vzniknúť v súvislosti s urovnaním starého sporu s jeho firmou Gamatex ešte v roku 2000. Ako je dnes už známe, Kočnera aj s Ruskom neskôr za falšovanie zmeniek – zatiaľ neprávoplatne – odsúdili.
Celý spor mal byť pod taktovkou bývalej štátnej tajomníčky rezortu spravodlivosti za Smer Moniky Jankovskej, ktorá je už tiež v tejto kauze obvinená z podpálacania. Podľa výpovede jednej svedkyne bola Maruniaková voči Jankovskej veľmi submisívna, bála sa jej a často plakala.
Z policajného uznesenia vyplýva, že Jankovská mala Maruniakovú od začiatku do konca inštruovať, ako má v spore postupovať, aby dopadol v prospech Kočnera. Na inštruktáži sa podľa policajtov podieľala aj sudkyňa Okresného súdu Bratislava I Denisa Cviková, ktorá Maruniakovej údajne pomáhala aj s rozsudkom a na jeho vyhlásenie sa prišla osobne pozrieť.
Keď o návrhu na Maruniakovej väzbu rozhodoval sudca Špecializovaného trestného súdu, ukázala mu dokumenty, že sa už vzdala sudcovského talára. Za mreže ju neposlal aj s prihliadnutím na jej životnú situáciu, keďže sa sama stará o malé dieťa.
Video: Zuzana Maruniaková uteká pred novinármi
Miriam Repáková počas príchodu na Špecializovaný trestný súd v Banskej Bystrici.
Repáková sa priznala
Podľa výsledkov policajného vyšetrovania lietali úplatky pre sudcov aj v kauze Technopol, ktorý riešila bývalá sudkyňa Miriam Repáková. Podľa Threemy bola aj ona v kontakte s Kočnerom. Ide o prípad, keď Kočnerovi ľudia násilne ovládli majetok firmy Technopol Servis za 20 miliónov eur.
Repáková rozhodla o tom, kto sa mal stať akcionárom spoločnosti Technopol Servis tzv. rozsudkom pre zmeškanie – zákon to však nepripúšťa.
Repáková podľa policajtov nekonala na základe skutkového a právneho stavu, ale na základe odporúčania Vladimíra Sklenku a v prospech Mariana Kočnera.
Bývalá sudkyňa počas výsluchu na Špecializovanom trestnom súde priznala svoju vinu a prejavila ochotu pomôcť pri objasňovaní skutkov, ktoré jej v obvinení kladú za vinu. Okrem toho je ochotná takto postupovať aj v prípadoch, ktoré sa jej netýkajú.
Podobne ako u Maruniakovej, tak aj u Repákovej sudca prihliadol na to, že sa sama stará o malé deti.
Väzba jej zatiaľ nehorzí
Prokurátor Úradu špeciálnej prokuratúry (ÚŠP) už ale vzal späť sťažnosť voči nevzatiu do väzby práve pri nej. „Pominul dôvod väzby,“ potvrdila hovorkyňa ÚŠP Denníku N.
V praxi to teda znamená, že Repáková ostáva na slobode. Vo veci chce totiž vypovedať, k svojim skutkom sa priznala a chce objasniť aj trestné činy, o ktorých vie. Väzba v jej prípade tak zrejme nie je nutná.
Repáková sa navyše ako jediná dobrovoľne vzdala talára hneď po prevalení kauzy ešte minulý rok.
Zuzana Maruniaková prišla na pojednávanie
Spojka West
Najvyšši súd má na stole aj sťažnosť proti tomu, že vo väzbe neskončil zadržaný podnikateľ Ladislav Mojžiš. Práve cez neho sa mal Kočner zoznámiť so sudcom Sklenkom a v Mojžišovom hoteli West sa mali na začiatku ich „spojenectva“ stretnúť. Mojžiš mal Sklenkovi odovzdať jeden z prvých úplatkov od Kočnera v sume 5-tisíc eur.
Mojžiš vo výsluchu pred sudcom pripustil, že obálku odovzdal, ale odmietol, že by poznal jej obsah. Do väzby nešiel preto, že od skutku, z ktorého ho obvinili, uplynuli už štyri roky. Okrem toho sudca poukázal na to, že Kočner je vo väzbe a Sklenka sa k prípadu jasne vyjadril, takže by ho Mojžiš nemohol mariť. Okrem toho má obvinený vážnu zdravotnú diagnózu.
O zvyšných rozhodnú v piatok
V piatok na neverejnom zasadnutí rozhodne Najvyšší súd aj o sťažnostiach piatich ľudí, ktorých, naopak, sudca ŠTS do väzby vzal. Sú medzi nimi štyria sudcovia a exsudcovia a jeden advokát.
Sudcovia, u ktorých dal Ústavný súd súhlas na väzobné stíhanie:
Monika Jankovská – bývalá štátna tajomníčka rezortu spravodlivosti a sudkyňa KS Bratislava
Zuzana Maruniaková – sudkyňa Okresného súdu Bratislava V
Denisa Cviková – sudkyňa Okresného súdu Bratislava I
Eugen Palášthy – sudca bratislavského krajského súdu
Sudcovia, u ktorých nedal Ústavný súd súhlas na väzobné stíhanie:
Andrea Haitová – Jankovskej sestra, sudkyňa KS Bratislava
Dušan Srogončík – predseda Okresného súdu Bratislava V
Jarmila Urbancová – podpredsedníčka Najvyššieho súdu SR
Ľuboš Sádovský – bývalý predseda bratislavského krajského súdu
Katarína Bartalská – sudkyňa Okresného súdu Bratislava I
Gabriela Buľubašová – sudkyňa Okresného súdu Bratislava I
David Lindtner – bývalý šéf Okresného súdu Bratislava III
Angela Balázsová – sudkyňa okresného súdu Bratislava I
Sudcovia a nesudcovia, ktorých zobral ŠTS do väzby:
Monika Jankovská – kolúzna väzba
Denisa Cviková – kolúzna väzba
Eugen Palášthy – kolúzna a preventívna väzba
Richard Molnár – kolúzna a preventívna väzba, vzdal sa talára
Miroslav Mojto – advokát, kolúzna a preventivna väzba
Sudcovia a nesudcovia, ktorých nezobral ŠTS do väzby:
Miriam Repáková – bývalá sudkyňa Okresného súdu Bratislava I – priznala sa
Zuzana Maruniaková – vzdala sa mandátu sudkyne Okresného súdu Bratislava V
Prokuratúra nežiadala väzbu pre:
Zdieľaj na FacebookuZdieľajDiskusia / 3https://www.aktuality.sk/diskusia/774496/zostanu-na-slobode-byvalu-sudkynu-maruniakovu-z-kocnerovej-threemy-a-podnikatela-caka-sud/ Nahlásiť chybu
Na NAKA vypovedajú sudkyne z Kočnerovej Threemy
Aktuality > Správy > Krimi > Ďalšia sudkyňa z Kočnerovej Threemy sľubuje, že prehovorí. Najvyšší súd ju nevzal do väzby